
  Előterjesztés
a Közgyűlés részére
Tisztelt Közgyűlés!
Budapest Főváros Önkormányzata, a Budapest Főváros VII. kerület Erzsébetváros Önkormányzata, a Fővárosi Önkormányzati Rendészeti Igazgatóság, valamint az Erzsébetvárosi Közterület-felügyelet 2014. évben a közterület-felügyeleti feladatok ellátása tárgyában FPH15/95-12/2014. számmal megállapodást kötött (a továbbiakban: Megállapodás, melyet jelen előterjesztés 1. számú melléklete tartalmaz.)
A Megállapodásban a közterület-felügyeleti feladatoknak a Budapest főváros VII. kerület közigazgatási területén belül A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 23. § (4) bekezdés 1. pontjában és (5) bekezdés 4. pontjában foglaltak szerinti ellátása került rögzítésre.
Az Mötv. szerint kötelezett Budapest Főváros Önkormányzata, valamint Budapest Főváros
VII. kerület Erzsébetváros Önkormányzata a Megállapodás megkötésekor még kizárólag az Mötv. fenti jogszabályi rendelkezéseiben foglaltak szerinti feladatellátási kötelezettség meghatározását kívánták rögzíteni és nem került sor a feladatok címzettjei között a közterület-felügyeleti részfeladatok feladat- és hatáskörének átvételére.
A Fővárosi Önkormányzati Rendészeti Igazgatóság és az Erzsébetváros Rendészeti Igazgatósága (korábbi elnevezése: Erzsébetvárosi Közterület-felügyelet) a Megállapodás megkötésének időpontjától eltelt időszakban folytatott tevékenységük gyakorlatát tekintve 
– a nagyobb hatékonyság elérése érdekében – javasolják az egyes közterület-felügyeleti részfeladatoknak a feladat- és hatáskör átvételével történő ellátását.

A Budapest Főváros VII. kerület Erzsébetváros Önkormányzata a feladatellátás hatékonyabb megvalósítása céljából – tekintettel az Mötv. 12. § (1) bekezdésében, valamint az Mötv. 23. § (7) bekezdésében foglaltakra – kezdeményezte a közterület-felügyeleti feladatok feladat- és hatáskörének átvételét.
Az Mötv. 12. § (1) bekezdése lehetőséget ad arra, hogy a nagyobb gazdasági teljesítő képességű, lakosságszámú települési önkormányzat számára előírt kötelező feladat- és hatáskör ellátását – az önkormányzat egyetértésével – más települési önkormányzat vagy társulása átvállalja, egyúttal az Mötv. 23. § (7) bekezdése értelmében a Budapest Főváros Önkormányzata megállapodhat a kerületi önkormányzatokkal annak érdekében, hogy a Budapest Főváros Önkormányzata feladat- és hatáskörét a kerületi önkormányzat vagy azok társulásai lássák el. A Fővárosi Önkormányzat az átadott feladat- és hatáskörök arányában az ellátásukhoz szükséges anyagi eszközöket köteles a kerületi önkormányzatoknak, illetve azok társulásainak átadni.
Az egyeztetések során megállapítást nyert, hogy a Fővárosi Önkormányzati Rendészeti Igazgatóság és a kerületi önkormányzatok által működtetett közterület-felügyeleteknél eltérőek a közterület-felügyelői feladatok ellátásának költségszámításai. A költségek egyesítésére nincs megfelelően alkalmazható számítási módszer vagy norma, illetve az intézményeknél az illetőségű területek összevetése sem ad valós adatokat a tényleges költségekről.
A kormányhivatali állásfoglalás szerint is a törvényi rendelkezés alapján elkerülhetetlen a feladat ellátásához szükséges pénzeszközök átadását a Fővárosi Közgyűlés részéről felajánlani,
de e felajánlás elfogadásáról vagy el nem fogadásáról a kerületi önkormányzat képviselő testülete jogosult dönteni. Természetesen az anyagi eszközök átadása abban az esetben is szükséges, ha a kerületi önkormányzat ad át feladat és hatáskört a Budapest Főváros Önkormányzatának. Mindezek alapján a megállapodásban célszerű rögzíteni, hogy a felek nem tartanak igényt az átadott, illetve átvett közterület-felügyeleti feladatokhoz anyagi eszközök átadás-átvételére.
Jelen előterjesztés 2. számú melléklete tartalmazza a felek között kötendő új megállapodás tervezetét, melyben meghatározásra kerülnek az egyes közterület-felügyeleti részfeladatok feladat- és hatáskörének átvételére vonatkozó új rendelkezések, és amely egyben rendelkezik a 2014. évben kötött Megállapodás megszüntetéséről is.
Az egyeztetések során Erzsébetváros Rendészeti Igazgatósága hangsúlyozta a Budapest főváros VII. kerület közigazgatási területén belül a közlekedés és közbiztonság szempontjából kiemelt közterületeken képfelvevő eszközök elhelyezésének és működtetésének szükségességét. Az eszköz használatával vélhetően sikerül visszaszorítani a közterületeken nagyfokú gyakorisággal megvalósuló közlekedési szabályszegéseket, melyek esetében a közterület-felügyelő jogosult közigazgatási bírság alkalmazására.
Kérem a Tisztelt Közgyűlést a jelen előterjesztés megtárgyalására és a határozati javaslat elfogadására.
Határozati javaslat
A Fővárosi Közgyűlés úgy dönt, hogy:

jóváhagyja, megköti a Budapest Főváros Önkormányzata, a Budapest Főváros VII. kerület Erzsébetváros Önkormányzata, a Fővárosi Önkormányzati Rendészeti Igazgatóság, valamint az Erzsébetváros Rendészeti Igazgatósága között kötendő megállapodást a 2. számú melléklet szerinti tartalommal, egyben felkéri a főpolgármestert a megállapodás aláírására.
határidő: 90 nap
felelős:  Főpolgármester
Határozathozatal módja:
A határozati javaslat elfogadásához egyszerű szavazattöbbség szükséges.
Budapest, 2015.                     hó           nap
	……………………………..
dr. Kocsis Máté Sándor
Önkormányzati és rendészeti tanácsnok
	……………………………..
Tarlós István
Főpolgármester


	Láttam:

	Sárádi Kálmánné dr.
főjegyző



mellékletek:
FPH015/95-12/2014. számú megállapodás
Megállapodás-tervezet




2 / 3
image1.png




